Retten i Helsingør afviser kærestepars påstand om, at lov om gensidig forsørgerpligt var et brud på grundloven.

Tre kærestepar havde anlagt sag mod Beskæftigelsesministeriet og deres respektive kommuner. Men retten har altså valgt at frifinde.

Læs også : Par kræver ministerium dømt for brud på Grundloven

Et nederlag til Beskæftigelsesministeriet og de tre kommuner havde angiveligt betydet, at landets kommuner måtte betale millioner tilbage til parrene.

Men med mandagens nederlag i byretten får de ingenting.

- Vi konstaterer, at byretten er kommet frem til, at reglerne ikke var i strid med grundloven. Dommen kan ankes, og derfor afventer vi nu og ser, om dommen bliver anket til landsretten, siger beskæftigelsesminister Troels Lund Poulsen i en skriftlig kommentar til DR Nyheder.

Under sagen har sagsøgerne hævdet, at den gensidige forsørgerpligt var i strid med grundlovens § 75 og § 73.

De handler henholdsvis om statens pligt til at forsørge borgere, der ikke kan klare sig selv, og om ejendomsrettens ukrænkelighed.

Retten i Helsingør peger imidlertid på, at grundloven ikke indeholder et forbud mod, at der ved lov pålægges nogen en forsørgerpligt.

Mindst 7000 par har været omfattet af den omdiskuterede pligt.

/ritzau/DR Nyheder